




საგამოცდო პროცესის ადმინისტრირების წესი

2020

*დოკუმენტი დამტკიცებულია უნივერსიტეტის რექტორის 2020 წლის 13 მარტის №62 ბრძანებით*

*დოკუმენტში ცვლილება შესულია უნივერსიტეტის რექტორის 2020 წლის 11 ივლისის №170 , 2020 წლის 23 დეკემბრის №369, 2021 წლის 11 ნოემბრის № 12810, 2022 წლის 26 სექტემბრის №130409, 2025 წლის 10 მარტის № 14504 ბრძანებებით*



# მუხლი 1. ზოგადი დებულებანი

1. საგამოცდო პროცესის ადმინისტრირების წესი (შემდგომში - „წესი“) ადგენს ევროპის უნივერსიტეტში (შემდგომში - „უნივერსიტეტი“) საგამოცდო პროცესის წარმართვასთან დაკავშირებულ წესსა და პირობებს, ასევე განსაზღვრავს საგამოცდო პროცესში ჩართული პირების უფლება-მოვალეობებს.

2. წესი შემუშავებულია საქართველოს მოქმედი კანონმდებლობის, უნივერსიტეტის დებულებისა და უნივერსიტეტში მოქმედი სხვა შიდა სამართლებრივი აქტების შესაბამისად.

3. წინამდებარე წესი ადგენს, სწავლების ორივე საფეხურზე, ასევე მასწავლებლის მომზადების საგანმანათლებლო პროგრამაზე, ერთიანი პროცედურის დაცვით, შუალედური, დასკვნითი, დამატებითი გამოცდების ორგანიზებასა და ჩატარებასთან დაკავშირებულ საკითხებს. საგამოცდო ცენტრი არ მონაწილეობს იმ გამოცდის ჩატარებაში, რომელიც ტარდება ზეპირი ფორმით ან საგნის სპეციფიკის გათვალისწინებით მოითხოვს ლექტორის დასწრების აუცილებლობას.

4. ამ წესის მიზნებისთვის მასწავლებლის მომზადების საგანმანათლებლო პროგრამაზე ჩარიცხული პირი განიხილება სტუდენტად და მასზე ვრცელდება ამ წესით განსაზღვრული სტუდენტის უფლებები და მოვალეობები.

# 

# მუხლი 2. ტერმინთა განმარტება

1. დამკვირვებელი - პირი, რომელიც ახორციელებს წინამდებარე წესის შესაბამისად, გამოცდების ჩასატარებლად აუცილებელი ორგანიზაციული ღონისძიებების გატარებასა და გამოცდის მსვლელობისას დისციპლინის უზრუნველყოფას.

2. სტუდენტი - პირი, რომელიც საქართველოს კანონმდებლობითა და უნივერსიტეტის შიდა სამართლებრივი აქტების შესაბამისად ჩაირიცხა და სწავლობს ევროპის უნივერსიტეტის საგანმანათლებლო პროგრამაზე.

3. ფაკულტეტის პერსონალი - უნივერსიტეტის შესაბამისი ფაკულტეტის ადმინისტრაციული პერსონალი.

**მუხლი 3. საგამოცდო ცენტრის ფუნქციები**

1. საგამოცდო ცენტრს, უნივერსიტეტის დებულებით განსაზღვრული უფლებამოსილების გარდა, დამატებით აქვს შემდეგი ფუნქციები:

ა) საგამოცდო პროცესის მონიტორინგი, შეფასება და გამოვლენილი ხარვეზების გამოსწორების მიზნით, შესაბამისი რეკომენდაციების შემუშავება და ხელმძღვანელობისთვის წარდგენა;

ბ) საგამოცდო პროცესში მონაწილე მხარეებისადმი (ლექტორები, სტუდენტები, სასწავლო პროცესის მართვის მენეჯერები, დამკვირვებლები და სხვ.) გამოცდებთან დაკავშირებული ინფორმაციის დროული და სრულყოფილი მიწოდება;

გ) შუალედური, დასკვნითი, დამატებითი გამოცდების მასალების მომზადება გამოცდებამდე მინიმუმ 5 (ხუთი) სამუშაო დღით ადრე - საგამოცდო მასალების შესაბამისი კურსის სილაბუსებთან შედარების (შედარებაში არ იგულისხმება შინაარსობრივი თემატიკის გადამოწმება) ორგანიზება, საგამოცდო მოდულის ბაზაში ატვირთვა და საგამოცდო მოდულის ფუნქციონირების გადამოწმება;

დ) ინფორმაციული ტექნოლოგიების სამსახურთან თანამშრომლობით საგამოცდო სივრცის მომზადება და საგამოცდო მოდულის[[1]](#footnote-1) გამართულად მუშაობის გადამოწმება;

ე) საგამოცდო ცხრილების მომზადება და სტუდენტებისთვის მათი დროული მიწოდება;

ვ) სტუდენტებისთვის საგამოცდო მოდულის ფუნქციებისა და გამოცდების ელექტრონული ფორმით ჩატარების სპეციფიკის შესახებ სახელმძღვანელოების მომზადება/განახლება; სტუდენტებისთვის ელექტრონული გამოცდების ადმინისტრირების წესების შესახებ სახელმძღვანელოს მომზადება/განახლება და მისი სტუდენტებისთვის დროული გაცნობის უზრუნველყოფა;

ზ) ლექტორებისთვის საგამოცდო მოდულის ფუნქციონირების და სტუდენტების საგამოცდო ნაშრომების გასწორების სპეციფიკის შესახებ სახელმძღვანელოს მომზადება/განახლება;

თ) გამოცდებზე დამკვირვებელი პერსონალის გადამზადება და მათი საქმიანობის ორგანიზება და მონიტორინგი;

ი) გამოცდის შედეგების (სტუდენტთა შეფასებების) სასწავლო პროცესის მართვის ელექტრონულ ბაზაში გადატანის მონიტორინგი;

კ) საგამოცდო შედეგების ანალიზი;

ლ) საგამოცდო მოდულის მეშვეობით ადმინისტრირებული საგამოცდო მასალის/საკითხების მუდმივი დახვეწა-გაუმჯობესების მიზნით ფაკულტეტებთან თანამშრომლობა;

მ) სასწავლო კურსის განმახორციელებელი პერსონალის მიერ საგამოცდო ნაშრომების დროულად შეფასების კონტროლი;

ნ) სამუშაო სპეციფიკიდან გამომდინარე, საგამოცდო პროცესის ეფექტიანად განხორციელების მიზნით სხვა უფლებამოსილებების განხორციელება.

**მუხლი 4. სასწავლო კურსის განმახორციელებელი პერსონალის ვალდებულებები**

1. შესაბამისი სასწავლო კურსის განმახორციელებელი აკადემიური/მოწვეული პერსონალი ვალდებულია, საგამოცდო მასალა/საკითხები მიაწოდოს ა) შესაბამისი საგანმანათლებლო პროგრამის ხელმძღვანელს ან ბ) დიპლომირებული მედიკოსის ინტეგრირებული და კლინიკური სასწვლო კურსების საკითხები საგამოცდო ბორდს გამოცდის დაწყებამდე არაუგვიანეს 2 კვირით ადრე. ამ ვადის დაცვა მნიშვნელოვანია, რათა შესაბამისი საგანმანათლებლო პროგრამის ხელმძღვანელმა/საგამოცდო ბორდმა უზრუნველყოს საგამოცდო მასალის/საკითხების შესწავლა, სილაბუსებთან თავსებადობის დადგენა და საბოლოოდ დადასტურებული საკითხების საგამოცდო ცენტრისთვის გადაგზავნა შესაბამისი სასწავლო კურსისთვის განსაზღვრული გამოცდის თარიღამდე მინიმუმ 1 კვირით ადრე. კურაციული ან ინდივიდუალური გრაფიკით/გეგმით სწავლების დროს, აკადემიურმა/მოწვეულმა პერსონალმა უნდა უზრუნველყოს საგამოცდო საკითხების მიწოდება კურაციის, ინდივიდუალური გეგმით/გრაფიკით სწავლების დაწყების დღეს.

2. საგანმანათლებლო პროგრამის ხელმძღვანელი/თანახელმძღვანელი ვალდებულია საგამოცდო საკითხები მიღებიდან არაუგვიანეს 3 კალენდარული დღის ვადაში შეამოწმოს და განიხილოს სასწავლო კურსის საგამოცდო დავალებებში გამოყენებული შეფასების მეთოდების სასწავლო კურსის სილაბუსის შეფასების მეთოდებთან შესაბამისობა, ხოლო ხარვეზების აღმოჩენის შემთხვევაში, შესაბამისი რეკომენდაციებით დაუბრუნოს შესაბამისი სასწავლო კურსის ლექტორს, რათა მან შეძლოს საგამოცდო მასალის/საკითხების რედაქტირება და პროგრამის ხელმძღვანელისთვის დაბრუნება.

3. საგამოცდო ცენტრის უფროსი ხელმძღვანელობს მხოლოდ საგანმანათლებლო პროგრამის ხელმძღვანელის/თანახელმძღვანელის მიერ შემოწმებული და დადასტურებული საგამოცდო დავალებებით.

4. შესაბამისი სასწავლო კურსის განმახორციელებელი აკადემიური/მოწვეული პერსონალი ვალდებულია საგამოცდო მოდულში შესრულებული გამოცდები შეაფასოს გამოცდის ჩატარების თარიღიდან 7 კალენდარული დღის ვადაში. საგამოცდო მოდული უზრუნველყოფს სტუდენტის ანონიმურობას ისე, რომ პედაგოგმა არ იცის, ვის ნაშრომს ასწორებს, რაც უზრუნველყოფს ობიექტურობისა და გამჭვირვალობის ასპექტების ხელშეწყობას და დაცვას. საგამოცდო ნაშრომის ტესტური ნაწილი სწორდება ავტომატურ რეჟიმში და შედეგები მყისიერად აისახება საგამოცდო მოდულში; რაც შეეხება ღია ტიპის შეკითხვებს, შესაბამისი სასწავლო კურსის განმახორციელებელი აკადემიური/მოწვეული პერსონალი ვალდებულია დავალებები შეაფასოს ზემოთ მითითებულ ვადაში, რის შემდეგაც საგამოცდო ნაშრომი სრულად შეფასდება და შედეგები ავტომატურად აისახება შესაბამისი სასწავლო კურსის ელექტრონულ საგამოცდო უწყისში.

5. ამ მუხლით დადგენილი პუნქტების დარღვევის შემთხვევაში, უნივერსიტეტი უფლებამოსილია პერსონალის მიმართ გამოიყენოს ევროპის უნივერსიტეტის შინაგანაწესით განსაზღვრული დისციპლინარული პასუხისმგებლობის ერთ-ერთი სახე.

# მუხლი 5. დამკვირვებელი

1. დამკვირვებელი შეიძლება იყოს საგამოცდო ცენტრის, ფაკულტეტის პერსონალი ან/და ხელშეკრულებით დასაქმებული სხვა პირი.

2. დამკვირვებელი, როგორც წესი, ექვემდებარება ცენტრის უფროსს და ანგარიშვალდებულია მის წინაშე.

3. დამკვირვებელი, რომელიც ფაკულტეტის პერსონალია, გამოცდების მსვლელობისას ანგარიშვალდებულია ცენტრის უფროსის წინაშე ამ მუხლით გათვალისწინებული ვალდებულებების ფარგლებში.

4. დამკვირვებლის უფლება-მოვალეობები:

ა) გამოცდის ჩატარების ადგილზე გამოცხადდეს გამოცდის დაწყებამდე მინიმუმ 30 წუთით ადრე;

ბ) საგამოცდო ცენტრის უფროსთან/საგამოცდო ცენტრის წარმომადგენელთან გადაამოწმოს, რომელ საგამოცდო სივრცეში არის გადანაწილებული და მისგან მიიღოს საგამოცდო უწყისი, რომლის შესაბამისადაც უნდა უზრუნველყოს სტუდენტების საგამოცდო სივრცეში დაშვება;

გ) შეამოწმოს საგამოცდო სივრცეში შემოსული სტუდენტის პირადობის დამადასტურებელი დოკუმენტი და მოახდინოს მისი იდენტიფიცირება საგამოცდო უწყისში მოცემული ინფორმაციის შესაბამისად.შესაბამის უწყისში, რეგისტრაციაში გაატაროს სტუდენტები და დააფიქსიროს გამოცდაზე გამოცხადება;

დ) უზრუნველყოს სტუდენტის მიერ კუთვნილი ადგილის დაკავება; სტუდენტისთვის საგამოცდო სამუშაო ადგილის განსაზღვრა ხდება: ა) ელექტრონული სისტემის მეშვეობით, როდესაც სტუდენტისთვის შემთხვევითობის პრინციპით ელექტრონული პორტალი გამოყოფს საგამოცდო სამუშაო ადგილს; შესაბამისი ინფორმაცია ასახულია საგამოცდო სივრცის შესასვლელთან განთავსებულ ელექტრონულ ცხრილში; ბ) თუკი სტუდენტის საგამოცდო სამუშაო სივრცე არ არის განსაზღვრული ელექტრონული სისტემის მეშვეობით, სტუდენტი საგამოცდო ცენტრის წარმომადგენელთან შეთანხმებით იკავებს სამუშაო ადგილს;

ე) გამოცდის დაწყებამდე სტუდენტებს გააცნოს წესები, რომლებიც მათ უნდა დაიცვან გამოცდის მიმდინარეობის პროცესში;

ვ) თვალყური ადევნოს გამოცდის მიმდინარეობას და წინამდებარე წესით განსაზღვრული დარღვევის შემთხვევაში მიიღოს შესაბამისი ზომები;

ზ) გამოცდიდან სტუდენტის მოხსნის აუცილებლობის შემთხვევაში, დაუყოვნებლივ აცნობოს უნივერსიტეტის საგამოცდო ცენტრის წარმომადგენელს, რომელიც, თავის მხრივ, ვალდებულია დაუყოვნებლივ გამოცხადდეს საგამოცდო სივრცეში და დამკვირვებლისგან მიღებული ინფორმაციის დაზუსტების/გადამოწმების შემდეგ შეადგინოს ოქმი (დანართი N2-ის შესაბამისად) შესაბამისი მიზეზის დაკონკრეტებით;

თ) უპასუხოს სტუდენტს მხოლოდ პროცედურულ და ტექნიკურ საკითხებზე; საგამოცდო საგანთან დაკავშირებულ ნებისმიერ შეკითხვაზე პასუხი აკრძალულია;

5. დამკვირვებელთა რაოდენობასა და მიმაგრების ადგილს განსაზღვრავს საგამოცდო ცენტრი.

# მუხლი 6. სტუდენტების უფლებები და ვალდებულებები

1. სტუდენტს აქვს უფლება:

ა) მოითხოვოს გამოცდის შეუფერხებლად და კომფორტულად

მიმდინარეობისათვის აუცილებელი პირობები (სამუშო სივრცე, განათება და ა.შ.);

ბ) გამოცდაზე შეიტანოს მხოლოდ სასმელი წყალი, საწერ-კალამი;

გ) საჭიროების შემთხვევაში, ხელის აწევით მიმართოს დამკვირვებელს შეკითხვით, ისე რომ ხელი არ შეუშალოს სხვა სტუდენტებს, ან მოითხოვოს სამუშაო ფურცელი ჩანაწერებისთვის; სტუდენტი ვალდებულია, დამკვირვებლის ხელმოწერილი სამუშაო ფურცელი უკანვე ჩააბაროს დამკვირვებელს მას შემდეგ, რაც დაასრულებს გამოცდას და ვიდრე დატოვებს საგამოცდო სივრცეს.

დ) გამოცდის შედეგების გამოქვეყნებიდან 2 (ორი) სამუშაო დღის ვადაში გაასაჩივროს მიღებული შეფასება და გასაჩივრებისთვის მიმართოს საგამოცდო ცენტრს და დაწეროს განცხადება; სტუდენტი ვალდებულია, გასაჩივრების განცხადებაში დაასაბუთოს გასაჩივრების მიზეზი და დააკონკრეტოს საკითხი, რომლის შეფასებასაც არ ეთანხმება; წინააღმდეგ შემთხვევაში საჩივარი არ განიხილება.

ე) გამოცდაზე ვერ/არ გამოცხადების შემთხვევაში, წარმოადგინოს გაცდენის საპატიო მიზეზის დამადასტურებელი დოკუმენტი, რომელსაც განიხილავს საგამოცდო ცენტრის ხელმძღვანელი და იღებს გადაწყვეტილებას სტუდენტის მიერ გამოცდის აღდგენის შესაძლებლობის შესახებ.

2. სტუდენტი ვალდებულია:

ა) გამოცდაზე გამოცხადდეს გამოცდის დაწყებამდე მინიმუმ 15 წუთით ადრე;

ბ) გამოცდაზე წარმოადგინოს ერთ-ერთი შემდეგი მოქმედი (დოკუმენტი, რომელსაც მოქმედების ვადა ამოწურული აქვს არ მიიღება) საიდენტიფიკაციო დოკუმენტი: - პირადობის მოწმობა (საქართველოს მოქალაქეებისთვის); მოქმედი პასპორტი; სტუდენტური ბარათი; ბინადრობის მოწმობა (უცხოელი სტუდენტებისთვის) - ქართული მართვის მოწმობა;

გ) პირადობის დამადასტურებელი დოკუმენტი გამოცდის მსვლელობისას ედოს საწერ მაგიდაზე (მაგიდის კუთხეში);

დ) გამოცდის მიმდინარეობისას დაიცვას ეთიკისა და ამ წესით გათვალისწინებული ნორმები;

ე) დაემორჩილოს დამკვირვებლის მითითებებსა და გადაწყვეტილებას, თუნდაც მისი გამოცდიდან მოხსნის შესახებ;

ვ) საგამოცდო დროის ამოწურვისთანავე, დროულად დატოვოს საგამოცდო სივრცე და შეეცადოს, არ გამოიწვიოს ზედმეტი ხმაური;

ზ) არ გაიტანოს საგამოცდო სივრციდან დამკვირვებლის მიერ ხელმოწერილი შავი სამუშაო ფურცელი.

3. სტუდენტს ეკრძალება გამოცდიდან გასვლა ნებისმიერი მიზეზით (გარდა ჯანმრთელობის მდგომარეობით გამოწვეული), მის დასრულებამდე; საგამოცდო სივრცის დატოვება ავტომატურად ნიშნავს გამოცდის დასრულებას და სტუდენტი აღარ დაიშვება საგამოცდო სივრცეში იმავე გამოცდის გასაგრძელებლად;

4. ჯანმრთელობის გაუარესებით გამოწვეული შედეგის დადგომისას, ყოველი კონკრეტული შემთხვევა განიხილება დეკანთან ერთად და აღდგენით გამოცდაზე სტუდენტის დაშვების საკითხი თანხმდება საგამოცდო ცენტრთან; ყველა სხვა მიზეზით გამოცდის დატოვების შემთხვევა, არ განიხილება აღდგენით გამოცდაზე დაშვების წინაპირობად.

# მუხლი 7. გამოცდების ჩატარების პროცედურები

1. საგამოცდო რეგისტრაცია იწყება გამოცდის დაწყებამდე 15 წუთით ადრე, რეგისტრაციის დრო არ შედის საგამოცდო დროში.

2. საგამოცდო სივრცეში შესვლამდე სტუდენტი ვალდებულია, წარმოადგინოს ერთ-ერთი შემდეგი მოქმედი (დოკუმენტი, რომელსაც მოქმედების ვადა ამოწურული აქვს არ მიიღება) საიდენტიფიკაციო დოკუმენტი: - პირადობის მოწმობა (საქართველოს მოქალაქეებისთვის); მოქმედი პასპორტი; სტუდენტური ბარათი; ბინადრობის მოწმობა (უცხოელი სტუდენტებისთვის) - ქართული მართვის მოწმობა;

3. საგამოცდო სივრცეში შესვლის პროცესში სტუდენტი ვალდებულია გაიაროს შემდეგი პროცედურა:

ა) საგამოცდო სივრცეში შესვლამდე შეამოწმოს ელექტრონულ დაფაზე: - სახელი - საგანი - გამოცდის დრო - მინიჭებული სამუშაო ადგილის ნომერი;

ბ) გაიაროს ელექტრონული დეტექტორი და სახის ამოცნობის სისტემა; დაუშვებელია რაიმე სახის ელექტრონული ნივთის საგამოცდო სივრცეში შეტანა, თუკი ეს ნივთი არ განეკუთვნება ჯანმრთელობისთვის აუცილებელ დამხმარე მოწყობილობების ჯგუფს. აღნიშნულის შესახებ სტუდენტმა წინასწარ უნდა აცნობოს საგამოცდო ცენტრის ხელმძღვანელობას;

გ) მეთვალყურე ვალდებულია, შეამოწმოს სტუდენტის პირადობის დამადასტურებელი დოკუმენტი, შეადაროს საგამოცდო სიას და მიუთითოს სტუდენტს მინიჭებულ სამუშაო ადგილზე; გამოცდის მსვლელობისას სტუდენტს მუდმივად უნდა ედოს წინ პირადობის დამადასტურებელი მოწმობა;

4. რეგისტრაციის გავლის შემდეგ, სტუდენტი იკავებს მისთვის განკუთვნილ საგამოცდო ადგილს.

5. დამკვირვებელი სტუდენტებს აცნობს გამოცდაზე ქცევის წესებს.

6. საგამოცდო დრო განისაზღვრება სასწავლო კურსის სილაბუსის შესაბამისად.

7. დაგვიანებული სტუდენტი გამოცდაზე დაიშვება მხოლოდ საგამოცდო დროის დაწყებიდან 15 წუთის განმავლობაში; ეს დრო არ დაემატება სტუდენტის საგამოცდო დროს და საგამოცდო მოდული ავტომატურ რეჟიმში დაასრულებს გამოცდას.

8. საგამოცდო ნაშრომი სრულდება საგამოცდო მოდულში, რომელიც არის სპეციალურად შემუშავებული ელექტრონული პორტალი ევროპის უნივერსიტეტში გამოცდების ელექტრონულ ფორმატში ჩატარების მიზნით. საგამოცდო მოდულში სტუდენტი შედის მისთვის დადგენილი უნიკალური ინფორმაციის გამოყენებით: მომხმარებელი და პაროლი.

9. გამოცდაზე დაშვებულია შემდეგი ნივთები:

ა) მოქმედი საიდენტიფიკაციო დოკუმენტი;

ბ) გამჭვირვალე წყლის ბოთლი;

გ) მეთვალყურის მიერ ხელმოწერილი სამუშაო ფურცლები;

9. გამოცდაზე აკრძალულია შემდეგი ნივთები:

ა) ნებისმიერი სახის ელექტრონული მოწყობილობა;

ბ) მობილური ტელეფონები;

გ) სმარტ საათები;

დ) დამკვირვებლის ხელმოწერის გარეშე არსებული ფურცლები ან ბეჭდური მასალები;

ე) პირადი ჩანთები ან კონტეინერები;

ვ) საკვები პროდუქტები (თუკი არ არის ჯანმრთელობის გარემოებით გამოწვეული სპეციფიური პირობები);

10. გამოცდაზე დაუშვებელია:

ა) საუბარი, ხმაური, ჟესტიკულაციის გამოყენება;

ბ) სხვა სტუდენტისათვის ხელის შეშლა, ნებისმიერი ფორმით;

გ) სხვა პირებთან კონსულტირება ან ურთიერთობა, როგორც საგამოცდო სივრცეში, ასევე, საგამოცდო სივრცის გარეთ გამოცდების მსვლელობისას;

დ) სხვა სტუდენტის ტესტში ან ნაშრომში ჩახედვა ან მისი გადაწერა;

ე) სხვა პირის დახმარება, სხვისაგან დახმარების მიღება ნებისმიერი ფორმით;

ვ) საგამოცდო დროის ამოწურვის შემდეგ, საგამოცდო სივრცეში დარჩენა;

ზ) საგამოცდო ნაშრომში სტუდენტის სახელისა და გვარის, ან მისი პიროვნების იდენტიფიცირებასთან დაკავშირებული ნებისმიერი სახის ინფორმაციის მითითება;

თ) ტელეფონის, ან სხვა ელექტრონული მოწყობილობის გამოყენება, ელექტრონული მოწყობილობის მეშვეობით საგამოცდო მასალების გადაღება და სხვა პირებისთვის მისი გაზიარება;

ი) გამოცდაზე კალკულატორის ან ნაბეჭდი მასალის გამოყენება; თუკი გამოცდა ითვალისწინებს დამატებითი მასალის გამოყენების აუცილებლობას, შესაბამისი საგნის ლექტორი და პროგრამის ხელმძღვანელი უზრუნველყოფენ ამის შესახებ საგამოცდო ცენტრის ინფორმირებას და დამატებითი რესურსები იტვირთება საგამოცდო მოდულში;

კ) სხვის ნაცვლად საგამოცდო ნაშრომის შესრულება;

ლ) მობილური ტელეფონების გამოყენება კალკულატორად;

მ) საგამოცდო საკითხის შინაარსთან დაკავშირებული შეკითხვების დასმა;

ნ) საგამოცდო ნაშრომის დასრულებამდე საგამოცდო ოთახის დატოვება ნებისმიერი მიზეზით, გარდა ჯანმრთელობის მდგომარეობით განპირობებულისა.

11. გამოცდის მსვლელობისას სტუდენტი ვალდებულია:

ა) ისარგებლოს მხოლოდ ავტორიზებული საგამოცდო მოდულებით;

ბ) ტექნიკური პრობლემები დაუყოვნებლივ აცნობოს მეთვალყურეებს;

გ) გამოყენოს მხოლოდ მეთვალყურის მიერ ხელმოწერილი ფურცლები;

დ) ყველა სამუშაო ფურცელი დაბრუნოს გამოცდის დასრულებისას;

ე) გამოცდის მსვლელობისას დარჩეს მინიჭებულ სამუშაო ადგილზე;

ვ) საიდენტიფიკაციო დოკუმენტები განათავსოს ხილულ ადგილას მთელი გამოცდის განმავლობაში;

12. სტუდენტი ვალდებულია საგამოცდო სივრციდან გასვლისას დაიცვას შემდეგი პროცედურა:

ა) გამოვიდეს საგამოცდო სისტემიდან და ჩააბაროს ყველა სამუშაო ფურცელი;

ბ) დაუყოვნებლივ დატოვოს საგამოცდო დარბაზი;

გ) არ განიხილოს გამოცდის შინაარსი საგამოცდო სივრცეში ან მის მიმდებარე ტერიტორიაზე.

13. საგამოცდო პერიოდის განმავლობაში, ამ მუხლით გათვალისწინებული გარემოებებისა და სხვა საგამოცდო პროცესისთვის შეუფერებელი ქცევის არსებობის შემთხვევაში, სტუდენტს ერთჯერადად მიეცემა შენიშნვა და პრეცენდენტის გამეორების შემთხვევაში, სტუდენტი მოიხსნება გამოცდიდან. გამოცდიდან მოხსნის შემთხვევაში, სტუდენტის ნაშრომი არ სწორდება და ფასდება ნული (0) ქულით.

# მუხლი 8. სტუდენტის გამოცდიდან მოხსნისა და ნაშრომის გასწორებაზე უარის თქმის საფუძვლები

1. სტუდენტი გაფრთხილების გარეშე მოიხსნება გამოცდიდან:

ა) მისთვის ლექსიკონის, არა-ნებადართული ჩანაწერების/დამხმარე რესურსების (ე.წ. „შპარგალკის“), მობილური ტელეფონის, აიპადის, კალკულატორის, სხვა ელექტრონული ხელსაწყოს (თუნდაც გამორთულ მდგომარეობაში) ან დამხმარე მასალის (გარდა ნებადართული შემთხვევისა) აღმოჩენისას;

ბ) წესრიგის დარღვევის ან საგამოცდო პროცესში მონაწილე პირის, დამკვირვებლის შეურცხყოფის შემთხვევაში;

გ) ალკოჰოლის, ნარკოტიკული ან ფსიქოტროპული ნივთიერებების ზემოქმედების ქვეშ ყოფნის შემთხვევაში;

დ) სხვა პირის ნაცვლად გამოცდის ჩაბარების მცდელობის შემთხვევაში.

2. ნებისმიერი სხვა წესის დარღვევისას სტუდენტი იღებს გაფრთხილებას. მეორე გაფრთხილების მიღების შემთხვევაში დამკვირვებელი ვალდებულია აცნობოს საგამოცდო ცენტრის წარმომადგენელს, რომელიც უზრუნველყოფას წესების დამრღვევი პირის გამოცდიდან მოხსნას.

3. ნაშრომი გაუქმდება და შედეგი განულდება თუ:

საგამოცდო მოდულის მეშვეობით საგამოცდო ნაშრომზე მუშაობის დროს სტუდენტი ნაშრომში მიუთითებს სახელს, გვარს ან პიროვნების იდენტიფიცირების შემცველ რაიმე ინფორმაციას, გააკეთებს ისეთ გრაფიკულ გამოსახულებას, რომელიც დაკავშირებული არ არის საგამოცდო დავალებასთან, ან მოცემულია ტექსტი, რომლის მიზანია ლექტორთან კომუნიკაცია და დამატებითი დახმარების თხოვნა.

4. ამ მუხლის პირველი, მე-2 და მე-3 პუნქტებით განსაზღვრული შედეგის დადგომისას, ასევე, შესრულებული ნაშრომი არ შეფასდება და თუ სტუდენტს არ აქვს დაგროვებული მიმდინარე სემესტრში 41-50 ქულა (FX), ის კარგავს იმავე სემესტრში დამატებით გამოცდაზე გასვლის უფლებას.

5. სტუდენტისათვის დისციპლინარული პასუხისმგებლობის დაკისრების წესი განისაზღვრება „ევროპის უნივერსიტეტის ეთიკისა და დისციპლინარული პასუხისმგებლობის კოდექსის“ შესაბამისად.

# მუხლი 9. საგამოცდო ნაშრომების გასწორება

1. ცენტრი ვალდებულია მონიტორინგი გაუწიოს საგამოცდო ნაშრომების დროულ შეფასებას და საგამოცდო უწყისებში შედეგების დროულ ასახვას; ამ პროცესში საგამოცდო ცენტრი აქტიურად თანამშრომლობს შესაბამის ფაკულტეტებთან და უზრუნველყოფს დეკანისა და პროგრამის ხელმძღვანელის ინფორმირებას;

2. სტუდენტის გამოცდიდან მოხსნის შემთხვევაში, ნაშრომის შედეგი ნულდება, რაც დასტურდება შესაბამისი ოქმით;

3. სასწავლო კურსის შესაბამისი აკადემიური/მოწვეული პერსონალი ვალდებულია, გამოცდის ჩატარების თარიღიდან, არაუგვიანეს 7 (შვიდი), ხოლო კლინიკურ საგნებში, არაუგვიანეს 5 (ხუთი) კალენდარული დღისა, გაასწოროს ნაშრომები, რათა სტუდენტების გამოცდის შედეგები დროულად აისახოს საგამოცდო უწყისში - ელექტრონულ ბაზაში.

4. სასწავლო კურსის შესაბამისი აკადემიური/მოწვეული პერსონალი ვალდებულია, არ შეაფასოს საგამოცდო ნაშრომის ის საკითხები, სადაც ვლინდება აკადემიური კეთილსინდისიერების პრინციპ(ებ)ის დარღვევა ან საგამოცდო ნაშრომში მითითებულია სტუდენტის სახელი და გვარი, ან მისი პიროვნების იდენტიფიცირებასთან დაკავშირებული ნებისმიერი სახის ინფორმაცია, ან ინფორმაცია, რომელიც არ არის დაკავშირებული საგამოცდო საკითხებთან და მისი მიზანია ლექტორის გადაწყვეტილებაზე ზემოქმედების მოხდება; აღნიშნულ დარღვევაზე შესაბამისი სანქციის ამოქმედების მიზანშეწონილობაზე იმსჯელებს შესაბამისი კომისია.

# მუხლი 10. შედეგების გასაჩივრება

1. სტუდენტი უფლებამოსილია, შედეგების გამოქვეყნებიდან (ელექტრონულ ბაზაში ასახვიდან) 2 (ორი) სამუშაო დღის ვადაში, მიმართოს საგამოცდო ცენტრს თავის მიერ შესრულებული საგამოცდო ნაშრომის გაცნობის მიზნით, ხოლო სასწავლო კურსის განმახორციელებელ ლექტორს საგამოცდო ნაშრომის განხილვის მიზნით. თუ სტუდენტი ნაშრომის გაცნობის (სტუდენტისთვის ნაშრომის გაცნობას უზრუნველყოფს საგამოცდო ცენტრი) და განხილვის შემდეგ ჩათვლის, რომ მის მიერ შესრულებული ნაშრომი შეფასებულია არაობიექტურად, ის უფლებამოსილია იმავე დღეს წერილობითი განცხადების საფუძველზე გაასაჩივროს მიღებული შეფასება. გასაჩივრების განცხადებას საგამოცდო ცენტრი აწვდის შესაბამის ფაკულტეტს, რომელიც კომისიური წესით განიხილავს სტუდენტის ნაშრომს. კომისია უფლებამოსილია გადაამოწმოს სტუდენტის ნაშრომი და დაადგინოს, ტესტური ნაწილი, რამდენად სწორად არის შეფასებული და ხომ არ არის რაიმე ტექნიკური სახის ხარვეზი. რაც შეეხება საგამოცდო ნაშრომის ღია შეკითხვების ნაწილს, კომისია მსჯელობს შესაბამისი სასწავლო კურსის ლექტორთან ერთად შეფასების ოფიექტურობასა და რელევანტურობაზე.

11. სტუდენტი უფლებამოსილია ზეპირი ფორმით გამოცდაზე მიღებული შეფასების შედეგების გაცნობიდან, 1 (ერთი) სამუშაო დღის ვადაში, წერილობითი განცხადების საფუძველზე გაასაჩივროს მიღებული შეფასება. გასაჩივრების პროცედურა წარიმართება ამ მუხლის მე-2 - მე-7 პუნქტების შესაბამისად. ზეპირი გამოცდის მიმდინარეობა იწერება სტუდენტის თანხმობით.

2. ცენტრი ვალდებულია, განაცხადის/საჩივრის მიღების შემთხვევაში, დაუყოვნებლივ აცნობოს დეკანს სააპელაციო კომისიის შექმნის საჭიროების შესახებ.

3. ცენტრი ვალდებულია, განაცხადის/საჩივრის მიღებიდან 2 (ორი) სამუშაო დღის ვადაში, გააცნოს სტუდენტის ნაშრომი სააპელაციო კომისიას.

4. სააპელაციო კომისია ვალდებულია, ნაშრომის მიღებიდან 2 (ორი) სამუშაო დღის ვადაში განიხილოს სტუდენტის ნაშრომი; მიღებული შედეგის ცვლილების ან იმავე შეფასების დატოვების შემთხვევაში, სააპელაციო კომისია წარუდგენს საგამოცდო ცენტრს დასაბუთებულ დასკვნას.

5. სააპელაციო კომისიის წევრი შეიძლება იყოს:

ა) დარგის სპეციალისტი აკადემიური პერსონალი;

ბ) დარგის სპეციალისტი მოწვეული პერსონალი;

გ) შესაბამისი პროგრამის ხელმძღვანელი;

დ) შესაბამისი ფაკულტეტის დეკანი;

ე) იურიდიული სამსახურის წარმომადგენელი.

6. სააპელაციო კომისიის შემადგენლობას, შესაბამისი ფაკულტეტის დეკანი წერილობითი ფორმით წარუდგენს რექტორს დასამტკიცებლად.

7. სააპელაციო კომისიის დასკვნა საბოლოოა და აისახება სასწავლო პროცესის მართვის ელექტრონულ ბაზაში, რომელიც, თავის მხრივ, აუქმებს იქამდე არსებულ შეფასებას.

# მუხლი 11. დასკვნითი დებულებები

1. წინამდებარე წესი მტკიცდება რექტორის ბრძანებით.

2. წესში ცვლილებების და დამატებების შეტანა ხორციელდება რექტორის ბრძანებით.

3. წინამდებარე წესი ძალაში შედის ხელმოწერისთანავე.

## დანართი №1

***საგამოცდო მასალის თავფურცელი***



ფაკულტეტი: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

სასწავლო კურსი: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ ლექტორი: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ გამოცდის ხანგრძლივობა: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ გამოცდაზე ნებადართული ნივთები/მასალები: \_\_\_\_\_\_\_\_\_\_\_\_\_\_\_\_\_\_\_\_\_\_ შეფასების მეთოდი: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ მთლიანი შეფასება: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

ვარიანტი №

## დანართი №2

***ოქმი სტუდენტის გამოცდიდან მოხსნის შესახებ***

გამოცდის თარიღი: \_\_\_\_ /\_\_\_\_ / 20\_\_\_\_\_

ფაკულტეტი: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ საგანმანათლებლო პროგრამა: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ სასწავლო კურსი: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ ლექტორი: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

□ შუალედური გამოცდა □ დასკვნითი გამოცდა □ დამატებითი გამოცდა □ შუალედური გამოცდის აღდგენა □ დასკვნითი გამოცდის აღდგენა

აკადემიური წელი: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

□ გაზაფხულის სემესტრი □ შემოდგომის სემესტრი

სტუდენტის სახელი და გვარი: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

სტუდენტის გამოცდიდადნ მოხსნის მიზეზი

დამკვირვებლ(ებ)ის ხელმოწერა: \_\_\_\_\_\_\_\_\_\_\_\_\_\_\_\_\_\_\_

1. საგამოცდო მოდული - ევროპის უნივერსიტეტის მიერ შექმნილი სპეციალური პროგრამული უზრუნველყოფა, რომელიც წარმოადგენს ელექტრონულ პლატფორმას სტუდენტების მიერ შუალედური, დასკვნითი და დამატებითი წერითი გამოცდების ჩასაბარებლად. [↑](#footnote-ref-1)